אורכו של נחש גדול זה יכול להגיע ל-1.3 עד 2.5 מטר ותועדו פרטים באורך 3.7 מטר. עם זאת הוא אחד מהקטנים שבחנקים. המשקל הממוצע הוא 13 ק"ג, כשהנקבות גדולות וכבדות מהזכרים. תוחלת חיי הנחש 20–30 שנה אך חלק מהנחשים הגיעו לגיל 40 שנה. הפרטים הגדולים ביותר חיים בקולומביה, והקטנים ביותר חיים בקריביים ובמדבר סונורה, מקסיקו. צבע החנק דומה לזה של קרובו המצוי, אך הוא בעל פחות פסים. הגוף אפור-חום מגושם עם רצועות שחורות אופקיות. הרצועות בהירות מעט יותר מאלה של המצוי.
נחש זה יכול לשרוד במגוון סביבות לרבות יערות, מדבריות צחיחים וסוואנות, אך הוא מעדיף בעיקר יערות גשם בהם ישנה צמחייה רבה המסתירה אותו משמש, מטורפים ומטרפו, וכן תנאים לחים וטמפרטורה יציבה.
הנחש הוא צייד לילי הניזון בעיקר מיונקים קטנים עד בינוניים ומעופות. הוא אורב לטרף מעמדה בין העצים ומשתמש בחיישני אינפרה-אדום לצד הראש כדי לקלוט חיות בעלות דם חם. הנחש תוקף במהירות וחונק את הטרף למוות . הוא יכול לתקוף גם אנשים לצורך הגנה, אך מדובר במין רגוע יחסית.
לפעמים מגדלים נחש זה כחיית מחמד. בין הנחשים הגדלים בשבי ישנם לא מעט נחשים לבקנים.
דניאל ג'יימס
דניאל אוון ג'יימס (באנגלית: Daniel Owen James; נולד ב-10 בנובמבר 1997) הוא כדורגלן וולשי, המשחק בעמדת הקיצוני השמאלי והימני בלידס יונייטד ובנבחרת ווילס.
קריירה.
סוונסי סיטי.
ב-2014 רכשה הקבוצה הוולשית סוונסי סיטי את ג'יימס מהאקדמיה של האל סיטי עבור מחלקת הנוער שלה, תמורת 72,000 ליש"ט. ג'יימס הפך במהרה לאחד השחקנים הצעירים והמבטיחים של הקבוצה. בעונת 2016/17 לקח ג'יימס חלק חשוב בעלייתה של סוונסי סיטי עד גיל 23 לליגת המילואים הראשונה באנגליה. באותה העונה הגיעו סוונסי וג'יימס עד לחצי גמר גביע הליגה האנגלי.
ב-30 ביוני 2017 הושאל ג'יימס לשרוסבורי טאון מהפוטבול ליג הראשונה לעונה אחת. באותה עונה, שנחשבה לעונה הגרועה ביותר של ג'יימס, הוא לא שיחק כלל והיה פצוע במשך מרביתה.
מנצ'סטר יונייטד.
ב-6 ביוני 2019 רכשה מנצ'סטר יונייטד את ג'יימס תמורת סכום של 15 מיליון ליש"ט. ג'יימס כבש שער במשחקו הראשון בפרמייר ליג, בניצחון 0–4 על צ'לסי.
לידס יונייטד.
ב-31 באוגוסט 2021 חתם ג'יימס בלידס יונייטד על חוזה לחמש שנים תמורת סכום לא ידוע, לאחר ששנתיים וחצי קודם לכן נמנעה העברתו למועדון מיורקשייר ברגע האחרון. כלי תקשורת רבים דיווחו כי שווי העסקה עומד על 25 מיליון ליש"ט. ב-21 בנובמבר כבש שער בכורה בהפסדה של לידס 1–2 לטוטנהאם הוטספר.
ב-13 באוגוסט 2022 ערך ג'יימס את הופעת הבכורה שלו לעונת 2022/2023, כשנכנס כמחליף במקומו של פטריק במפורד הפצוע במשחק מול סאות'המפטון, שהסתיים בתוצאה 2–2. ב-21 באוגוסט פתח בהרכב בפעם הראשונה לעונה, בניצחון 0–3 על צ'לסי.
קריירה בינלאומית.
ג'יימס נולד באנגליה, אבל מכיוון שאביו נולד בוויילס החליט לשחק עבור נבחרת ויילס בכדורגל.
ג'יימס שיחק בכל נבחרות הנוער של וויילס מגיל 16. את משחקו הראשון בנבחרת הבוגרת ערך ג'יימס נגד אלבניה בנובמבר 2018. ג'יימס היה חלק מסגל וויילס ליורו 2020 ושותף בכל ארבעת משחקי נבחרתו.
סטטיסטיקות קריירה.
מעודכן ל-31 באוגוסט 2022
מגדל המים (שכונת מולדת)
מגדל המים בשכונת מולדת נבנה בשנת 1936 כדי לספק מים לתושבי השכונה. מגדל המים בנוי מיציקת בטון, והמים בו הגיעו משכונת נחלת יהודה שהייתה סמוכה למושבה ראשון לציון. המגדל שימש כעמדת תצפית ושמירה במרד הערבי הגדול, ומאוחר יותר שימש כסליק של ההגנה. המגדל נמצא דרומית למגרש החניה של ימית 2000 בחולון.
כיום המגדל נחשב כאתר מורשת בישראל, ומוצגת בו תערוכה היסטורית הכוללת תמונות ומידע על המקום.
בניית המגדל.
בעבר, יישובים רבים היו תלויים במגדלי מים אשר סיפקו להם מים. מגדל המים הנמצא בשכונת מולדת נבנה בשנת 1936, שנתיים לאחר הקמת השכונה, והוא שימש את העולים מתימן. העמודים התומכים ובריכת המים של המגדל נבנו מיציקת בטון, ואילו המים הגיעו משכונת נחלת יהודה שהייתה סמוכה למושבת ראשון לציון.
המגדל במרד הערבי הגדול.
במרד הערבי הגדול, מרד של הערבים שהתרחש בארץ ישראל החל משנת 1936 עד שנת 1939, נבנתה במגדל עמדת תצפית ושמירה. מאוחר יותר, ארגון ההגנה החביא בתוך המגדל סליק, בנוסף לסליקים אחרים שמוקמו בחולות.
המגדל כיום.
במגדל כיום לא נעשה שימוש, אך תאגיד "מי שיקמה", תאגיד מים באזור חולון והסביבה, מפעיל מגדלי מים נוספים ברחבי העיר. סביב המגדל מוצגת תערוכה היסטורית הכוללת תמונות ומידע על המגדל ועל שכונת מולדת, אשר המגדל משמש כזכר היחיד ממנה. המגדל נחשב כאתר מורשת בישראל.
לפי דיווח משנת 2017, מגדל המים הפך למחדל בטיחותי המסכן את המטיילים ואת בעלי החיים, בנוסף דווח שהוא נראה מוזנח בעקבות שרפה מפעילות ונדליסטית.
רב-חנק
רב־חנק הידוע גם בשם בואה (שם מדעי: Boa) הוא סוג של נחשים גדולים ממשפחת החנקיים ממוצא נאוטרופי. בעבר היה בסוג מין יחיד - רב-חנק מצוי ("Boa constrictor"). בדיקות טקסונומיות הובילו להפרדה של תת-מין שלו למין עצמאי - רב-חנק מלכותי ("Boa imperator").
שני המינים הם שוכני עצים בעלי חוליות חזקות שעימם הם יכולים למעוך ולחנוק למוות את קורבנותיהם הכוללים יונקים קטנים עד בינוניים ועופות שונים. הם מאתרים את טרפם באמצעות לשונם המפוצלת וגם בידי חיישן אינפרא אדום המצוי לצד ראשם וקולט חיות בעלי דם חם.
תפוצתם היא ביערות גשם לאורך מקסיקו, אמריקה המרכזית ואמריקה הדרומית.
סקוט ווקר (זמר)
סקוט ווקר (באנגלית: Scott Walker; 9 בינואר 1943 – 22 במרץ 2019, לונדון) היה זמר-יוצר ורב-נגן אמריקאי-בריטי ממוצא יהודי.
מהלך הקריירה.
נולד כנואל סקוט אנגל בהמילטון שבאוהיו. אביו היה מנהל בחברת נפט. בעקבות עבודת אביו, המשפחה נדדה ממקום למקום. החל משנת 1959 הם התיישבו בקליפורניה. כילד התעניין ווקר במוזיקה, שיחק בהצגות ילדים ואף הופיע מספר פעמים בתוכניות טלוויזיה של אדי פישר. בהיותו בלוס אנג'לס החל להתעניין בג'אז, בשירת דור הביט וכן בקולנוע אירופאי - בין הבמאים החביבים עליו היו אינגמר ברגמן, רובר ברסון ואנדריי טרקובסקי.
בשנת 1961 הוא פגש בגיטריסט והזמר ג'ון מאוס שהשתמש בשם במה - ג'ון ווקר. במשנת 1964 הקימו, לצד המתופף גארי לידס, להקה שנקראה "האחים ווקר" ("The Walker Brothers") ובשנת 1965 הם ערכו סיבוב בבריטניה. בבריטניה הם הוציאו מספר שירים שזכו במקום הראשון במצעד הבריטי וזכו להצלחה חסרת תקדים. לאחר מספר שנים הלהקה התפרקה וסקוט ווקר פיתח קריירת סולו. בשנת 1975 "האחים ווקר" התאחדו ופעלו עד לשנת 1978. אלבומם האחרון היה "Night Flights", שכלל ארבעה שירים מאת ווקר.
כמה מאלבומיו, כמו האלבום "Tilt" מ-1995 שהוקלט בשיתוף פעולה עם התזמורת הסימפונית של לונדון וכן חלק מעבודתו עם האחים ווקר, נחשבים לפורצי דרך, והשפיעו בין היתר על דייוויד בואי, בריאן אינו, מארק אלמונד ורדיוהד.
כמפיק מוזיקלי ונגן סקוט ווקר פעל בשיתוף פעולה עם פאלפ, אוטה למפר ואמנים נוספים.
בשנת 2006 יצא סרט דוקומנטרי על ווקר ששמו Scott Walker: 30 Century Man, על שם שיר מאלבומו Scott 3 שיצא ב-1969.
ב-22 במרץ 2019, ווקר נפטר בלונדון, בן 76 במותו.
הוורין ח'לף
הֶוְרִין ח'לף (בערבית: هفرين خلف; בכורדית: Hevrîn Xelef; 15 בנובמבר 1984 – 12 באוקטובר 2019) הייתה מהנדסת-חקלאות ופוליטיקאית כורדית-סורית, אשר שימשה כמזכירה הכללית של מפלגת "סוריה – העתיד", פעילת זכויות נשים ולוחמת למען דו-קיום כורדי-ערבי. היא נרצחה על ידי כוחות צבא חירות סוריה , מיליציה הנתמכת בידי טורקיה. במהלך הפלישה הטורקית לצפון סוריה באוקטובר 2019, שמטרתה הייתה לחסל את המנהל האוטונומי של צפון ומזרח סוריה והזרוע הצבאית שלו, הכוחות הסוריים הדמוקרטיים, נקלעה ח'לף יחד עם הנהג שלה למארב, ושניהם נהרגו. פעילים פוליטיים נוספים נרצחו בידי הכוחות הסוריים-טורקיים ברחבי תל אבייד שברוז'אבה (כורדיסטן הסורית) באותו היום.
חייה.
ח'לף נולדה בשנת 1984 בעיר אל-מאליכיה, שבצפון סוריה. היא למדה בבית הספר היסודי ובתיכון באל-מאליכיה, והמשיכה ללימודי הנדסה אזרחית באוניברסיטת חלב, ושם סיימה תואר ראשון בשנת 2009.
ח'לף, שהייתה פעילת זכויות נשים וזכויות מיעוטים בסוריה, בעיקר הנוצרים והכורדים, הגבירה את מעורבותה הפוליטית אחרי תחילת המלחמה בסוריה ב-2011. היא עבדה עבור מספר עמותות לזכויות אדם, והייתה לראשת המועצה הכלכלית של העיר קמישלי. בשנת 2014, עם הצהרת האוטונומה הכורדית ברוז'אבה, התמנתה ח'לף לחברת ועדת האנרגיה של האוטונומיה, ולאחר מכן ליו"ר הוועדה האחראית על אספקת אנרגיה לכל האזורים שבשליטה כורדית בסוריה.
במרץ 2018, נבחרה ח'לף לראשות מפלגת "סוריה – העתיד", אשר מקושרת לכוחות הסוריים הדמוקרטיים. מפלגה זו נטלה חלק במנהל צפון סוריה לאחר שא-רקה שוחררה משליטת המדינה האסלאמית.
על פי דיווחים בתקשורת, ח'לף, שהייתה ידועה בשל כישוריה הדיפלומטיים, השתתפה במשא ומתן מול ארצות הברית, והאמינה בפתרון לאחדות סוריה בדרך הידברות.
רציחתה.